Beatrice Chebet

Beatrice Chebet (alizaliwa 5 Machi 2000) ni mwanariadha wa mbio ndefu kutoka Kenya na mshikiliaji wa rekodi za dunia katika mbio za mita 5,000, mita 10,000 na mbio za barabarani za kilomita 5. 

Alishinda medali za dhahabu katika mbio za mita 5,000 na mita 10,000 kwenye Michezo ya Olimpiki ya Majira ya Joto ya mwaka 2024, na akarudia mafanikio hayo kwa kushinda mataji hayo mawili katika Mashindano ya Dunia ya Riadha mwaka 2025. Katika mbio za mita 5,000, Chebet alitwaa medali ya fedha kwenye Mashindano ya Dunia mwaka 2022 na medali ya shaba mwaka 2023. 

Chebet ni bingwa wa dunia wa mbio za nyika mara tatu, akishinda mbio za vijana mwaka 2019 na mbio za wakubwa mwaka 2023 na 2024. Aidha, alishinda taji la mbio za mita 5,000 katika Mashindano ya Dunia ya Riadha kwa vijana chini ya miaka 20 (U20) mwaka 2018, Michezo ya Jumuiya ya Madola mwaka 2022, na Mashindano ya Afrika ya Riadha mwaka 2022.

Anajulikana kwa jina la utani “muuaji anayetabasamu” (smiling assassin), na hufanya mazoezi yake Londiani, Kaunti ya Kericho.

 Marejeo 

Jamii:Waliozaliwa 2000
Jamii:Watu walio hai
Jamii:Wanawake wa Kenya
Jamii:Wanariadha wa Kenya